Björgunarsveitarmenn unnu þrekvirki þegar þeir björguðu fimm manna fjölskyldu á miðvikudag sem hafði setið rafmagnslaus á bóndabæ sínum í botni Svarfaðardals í rúman sólarhring . Hjónin Atli Þór Friðriksson og Guðrún Magnúsdóttir búa ásamt börnunum sínum þremur á bænum Koti í botni Svarfaðardals . Þar reka þau sauðfjárbúásamt því að sinna öðrum störfum . Veðrið versnaði skjótt á þriðjudag . Þegar farið var að líða á óveðrið voru þau orðin áhyggjufull í rafmagnslausu og ísköldu húsi og höfðu enga leið til að hafa samskipti við umheiminn . „ Við erum nú svo sem öllum veðrum vön hérna á þessu svæði en þetta var svolítið mikið . Við sáum ekkert , ekki handa okkar skil , “ sagði Atli Þór Friðriksson , bóndi á Koti , í kvöldfréttum Stöðvar 2 . Veðrið alltaf eins Klukkan fjögur á þriðjudag fór rafmagnið . „ Þá vorum við alveg sambandslaus í sólarhring . Þá vorum við ekkert farin að frétta og veðrið alltaf eins þangað til að á miðvikudagskvöld , þá var farið að skána aðeins . Það var fór svolítið um okkur þarna eftir sólarhringinn . “ Þau lögðu allt kapp á að halda á sér hita . „ Við kveiktum bara á kertum . Við vorum náttúrlega ekki með neitt varaafl eða neitt . Við vorum bara saman í einu herbergi . Við náttúrulega erum með þrjú börn svo að við pössuðum okkur bara á því að halda einu herbergi heitu , vorum með kerti og okkur tókst það nokkuð vel á meðan kertabirgðirnar voru góðar , en alls staðar annars staðar var orðið mjög kalt í húsinu . “ Atli Þór Friðriksson , bóndi á Koti í Svarfaðadal . Stöð 2 Höfðu ekkert val Á miðvikudeginum var farið að óttast um fjölskylduna og björgunarsveitarmenn sendir á staðinn . „ Þeir þumbuðust hérna marga klukkutíma á leiðinni , komust alla leið til okkar og þeir gáfu okkur ekkert val . Þeir bara sögðu : „ Þið eruð að koma með okkur . Þetta er það slæmt ástand að það þið fáið ekki rafmagn á næstunni og þið verðið bara að koma . “ Við höfðum ekkert val um það . “ Þegar fréttastofu bar að garði í dag höfðu hjónin farið á vélsleða að bænum til að koma hita í húsið og huga að sauðfénu . Þau sjá ekki fram á að þetta ástand hafi áhrif á framtíðarbúsetu þeirra í botni dalsins . „ Það er voðalega gott að vera þarna , það er ekki það sko . Ég veit að þetta er bara svona en neinei við erum ekkert endilega á förum , “ sagði Atli , bóndi á Koti í Svarfaðardal .